Predkladacia správa

Dohovor o kontrole a označovaní výrobkov z drahých kovov – skrátene Viedenský dohovor, bol podpísaný vo Viedni 15. novembra 1972. Cieľom Viedenského dohovoru je vzájomné uznávanie výrobkov z drahých kovov označených dohovorenou značkou medzi jednotlivými zmluvnými štátmi dohovoru.

Puncový úrad SR je od roku 1997 pozorovateľom Viedenského dohovoru a Asociácie európskych puncových úradov v Ženeve a na poslednom rokovaní v marci tohto roku bol vyzvaný o vyjadrenie sa k vstupu za riadneho člena Viedenského dohovoru. Viedenský dohovor (ďalej len dohovor), je dohovor medzi zmluvnými štátmi, ktorí sú členmi dohovoru a nie medzi jednotlivými puncovými úradmi.
 
Dohovor je medzištátnou zmluvou, v rámci ktorej pristúpenie Slovenskej republiky k dohovoru musí byť odsúhlasené vládou Slovenskej republiky a  podľa článku 86 písm. d) Ústavy Slovenskej republiky podlieha vysloveniu súhlasu Národnej rady Slovenskej republiky. Listinu o pristúpení Slovenskej republiky podpisuje po vyslovení súhlasu NR SR prezident Slovenskej republiky. Vláda Slovenskej republiky tiež dáva súhlas s menovaním Puncového úradu SR, autorizovaným orgánom na území Slovenskej republiky, na uskutočňovanie kontroly tovaru z drahých kovov podľa dohovoru a tiež s menovaním riaditeľa Puncového úradu SR za stáleho zástupcu Slovenskej republiky v dohovore.

Dohovor sa riadi schválenými zásadami, ktoré upravujú jeho činnosť. V podstate zásady majú charakter Puncového zákona a nimi je upravená celá činnosť manipulácie s drahými kovmi Taktiež sú určené spoločné puncové značky pre zlatý, strieborný, paládiový a platinový tovar a tiež značky pre jednotlivé puncové úrady, ktoré sa vyrazia na príslušný tovar, aby bolo zrejmé, ktorý puncový úrad tovar vyskúšal a označil.

Zámerom dohovoru je zabezpečiť spoločnú ochranu spotrebiteľa a voľný pohyb klenotníckeho tovaru po členských krajinách dohovoru. Spoločná dohovorená značka na tovare garantuje rovnaké technické podmienky a požiadavky na tovar a tým už tovar nemusí byť kontrolovaný v členskej krajine, v ktorej je určený na obchodovanie.

V súčasnosti je v rámci EÚ v dohovore 10 členských štátov a Švajčiarsko. K pripojeniu už požiadali ďalšie členské krajiny EÚ – Poľsko, Litva (ratifikačný proces ukončený a krajina je prijatá za člena dohovoru), Lotyšsko (je už členom), Cyprus, Maďarsko. O členstvo požiadala tiež Ukrajina, ale aj mimoeurópske krajiny ako Izrael (za člena bol prijatý v roku 2005), Srí Lanka, India, a Čína. 

Postup pri prijímaní pristupujúcej krajiny za riadneho člena je časovo náročný a je spojený s overovaním technickej úrovne vybavenia chemických laboratórií puncového úradu. Získavajú sa informácie o národnom systéme puncovníctva, jeho legislatíve, metodike analytických rozborov pri určovaní rýdzosti drahých kovov a ďalších požadovaných informácií, ktoré zisťujú technickí experti z členských krajín dohovoru a ktorí porovnávajú stav a technickú úroveň pristupujúcej krajiny s určenými požiadavkami dohovoru. Z dôvodu začatia samotného procesu pristúpenia k dohovoru o kontrole a označovaní výrobkov z drahých kovov bola na Sekretariát stáleho výboru Viedenského dohovoru so sídlom v Ženeve poslaná prihláška s odpovedajúcimi požadovanými informáciami. V rámci Viedenského dohovoru je ustanovený stály výbor, v ktorom sú zastúpené všetky zmluvné štáty. Každý zmluvný štát má vo výbore jeden hlas. Zasadnutie Stáleho výboru Viedenského dohovoru je minimálne jedenkrát ročne a to v Ženeve vo Švajčiarsku, kde je aj sídlo sekretariátu. Depozitárom Viedenského dohovoru je Vláda Švédskeho kráľovstva a administratívny proces prijatia sa zabezpečuje cestou ministerstva zahraničných vecí.
Súhlas s prijatím  novej členskej krajiny musí byť potvrdený od všetkých členov dohovoru. Po obdržaní súhlasu od všetkých členských  krajín dohovoru, depozitár predloží kandidátskemu štátu výzvu na pristúpenie k Dohovoru o kontrole a označovaní výrobkov z drahých kovov. Po tomto kroku sa odporúča začať ratifikačný proces v pristupujúcej krajine. Z toho dôvodu sa predmetný dohovor predkladá na schválenie do Národnej rady SR až po prevzatí výzvy od depozitára, Vlády Švédskeho kráľovstva.

Každý zmluvný štát sa podieľa rovnakým dielom na nákladoch na fungovanie dohovoru (činnosť sekretariátu a kroky podniknuté v rámci dohovoru). Príspevok každého zmluvného štátu činí 8 300,- CHF ročne a príspevok každého pozorovateľa činí 4 150,- CHF ročne. Stály výbor môže podľa potreby prispôsobiť túto čiastku novým okolnostiam.

Puncový úrad SR v decembri roku 2004 získal od Slovenskej národnej akreditačnej služby akreditáciu pre chemické laboratórium v Trenčíne na poskytovanie chemických analytických rozborov zlata a striebra a tým sa už môže uchádzať o riadne členstvo vo Viedenskom dohovore. Požiadaním o prijatie Slovenskej republiky za člena umožní zvýšiť kredit Slovenskej republiky na úseku puncovníctva a skúšania drahých kovov. Má to aj priamy vplyv na následný voľný pohyb klenotníckeho tovaru, napr. aj zo Švajčiarskej republiky, ktoré nie je členskou krajinou EÚ. Hlavné výhody z členstva plynú najmä pre podnikateľov, ktorí môžu bez akýchkoľvek administratívnych prekážok obchodovať s klenotníckymi tovarmi, ktoré boli vyskúšané a opuncované CCM značkou po Európe ako aj s ostatnými krajinami Blízkeho východu a Ázie. Tovar nemusí prechádzať žiadnou kontrolou a je distribuovaný priamo do obchodnej siete. V prípade značného exportu zo Slovenska by stúpli aj príjmy Puncového úradu za úradný výkon skúšania a označovania klenotníckeho tovaru CCM značkami.

Vzhľadom na už obdržanú akreditáciu pre chemické laboratórium v Trenčíne, predložený návrh nezakladá dodatočné nároky na štátny rozpočet a z uvedeného dôvodu sa nepredkladá Doložka finančných, ekonomických, environmentálnych vplyvov, vplyvov na zamestnanosť a podnikateľské prostredie.

Ministerstvo hospodárstva SR týmto predkladá na rokovanie vlády SR návrh, ktorým sa zabezpečuje pristúpenie Slovenskej republiky k Dohovoru o kontrole a označovaní výrobkov z drahých kovov  /Viedeň 15. november 1972/.